Yozuvchi Luqmon Bo‘rixon Islom Karimovning Qashqadaryo viloyatiga rahbarlik qilgan yillari haqidagi romanini nashrdan chiqaradi

Yaqin kunlarda yozuvchi Luqmon Bo‘rixonning “Olov tutgan odam” nomli romani nashrdan chiqadi. Ushbu badiiy asarda muallif O‘zbekiston Respublikasining Birinchi Prezidenti Islom Karimov faoliyatining o‘ta muhim bir davri, u kishining Qashqadaryo viloyatida rahbarlik qilgan yillarini qalamga olgan. Bu haqda Islom Karimov nomidagi jamoat fondining Facebook’dagi sahifasida xabar berildi.

O‘tgan asrning 80-yillari sobiq ittifoq parchalana boshlagan, O‘zbekiston Respublikasi og‘ir va azobli kunlarni boshidan kechirgan, xalqqa malomat toshlari otilgan, “O‘zbek ishi”, “Paxta ishi” degan haqoratomuz iboralar paydo bo‘lgan davr edi, deyiladi xabarda.
Ta’kidlanishicha, yuzlab, minglab yurtdoshlar nohaqdan-nohaq qamoqqa tashlangan, quvg‘in qilingan, el-ulusda tushkunlik, ishonchsizlik, umidsizlik kayfiyati ustuvor edi.
Mana shunday g‘oyat chigal va murakkab paytda Islom Karimov Qashqadaryo viloyatiga rahbar etib tayinlandi. Romanda bosh qahramonning jasorati, xalqparvarligi, adolatparvarligi yorqin ifodalangan. U, eng avvalo, odamlarda ertangi kunga ishonch, umid uyg‘otish zarurligini anglab, aynan shu yo‘nalish bo‘yicha ilk faoliyatini boshladi. O‘sha davrda hukm surgan qog‘ozbozlik, buyruqbozlik, balandparvozlik kabi illatlarga barham berishga urindi, xalq bilan yuzma-yuz gaplashdi, muammolarni ochiq-oydin o‘rtaga tashlab, ularni bartaraf etish yuzasidan kengashdi. Ayniqsa, “Paxta ishi” kasofatidan jabr ko‘rgan oilalarga yordam qo‘lini cho‘zdi, ularning dardiga malham bo‘lishga intildi.
Luqmon Bo‘rixon o‘z qahramonini faqatgina qattiqqo‘l va talabchan rahbar, davlat va siyosat arbobi sifatida tasvirlash bilangina cheklanib qolmadi. Balki, roman mutolaasi jarayonida Islom Karimovni daryodil inson, yuragi quvonch-u g‘ussalarga limmo-lim oddiy bir odam sifatida ham tasavvur etish mumkin.